Драга Јонаш
Драга Јонаш (Ваљево, 10. септембар 1922 — Београд, 28. август 2007) била је лектор и дугогодишњи спикер на Радио Београду. Била је најпрепознатљивији спикерски глас, а остала је упамћена као непревазиђени пример тачне дикције и правилног акцентовања.

Биографија 
Драга Јонаш је рођена 10. септембра 1922. године у Ваљеву, у породици Госпаве и Богољуба Илића, родом из Дрлаче у Азбуковице и ондашњег абаџије, трговца и општинског добошара. Рано је остала без родитеља и браће Драгутина и Драгољуба, учитеља и песника, који су прерано умрли. Основну школу је учила у Ваљеву, ниже разреде гимназије у Ужицу и Ваљеву, Државну трговачку академију у Београду. Други светски рат је провела у Ваљеву и Београду и била је хапшена због сумњи да сарађује са партизанима и заточена у затвору у Ваљеву и логору у Шапцу. 

После рата издржавала се разним тешким пословима и на наговор родбине, први пут када је учествовала на аудицији за спикера на Радио Београду, није примљена, али је касније примљена и на радију и телевизији провела цео радни век до пензионисања, 1. јануара 1985. године. Напоредо је радила и на обучавању стваралаца радијских програма да усаврше своју говорну културу.

Награде и признања 
За свој рад је добила бројне награде међу којима су и „Вукова награда”  за 2004. годину, за унапређење српске културе, просвете и науке и „Златни микрофон”, највише признање Радио Београда.

Документарни филмови 
Учествовала је у неколико документарних филмова о другима као наратор или као учесник где је говорила о себи и своме раду.
  1985.  Пријатељ за сва времена-Др Рудолф А. Рајс (ТВ документарни филм)
  1986.  Сликари и вајари: Недељко Гвозденовић (ТВ документарни филм)  
  1997.  Летопис — О језику роде (ТВ документарни филм)
  2004.  Пукло трпило (ТВ документарни филм)
  2006.  Европа и Срби: Драга Јонаш (ТВ документарни филм)

Извори

Спољашње везе 
 
 Европа и Срби: Драга Илић-Јонаш

Рођени 1922.
Умрли 2007.
Ваљевци
Српски лектори
Културно наслеђе Западне Србије